Bjarne Laustsen (S), 2010-04-09:
Tak for debatten.
Jeg var meget præcis, da vi skrev det her forslag, og vi nævnte overhovedet ikke burkaer eller atomkraftværker – bare sådan sagt til folk, der skulle træffes at kigge med på det her: Det er ikke det, det handler om.
Det kan være ganske fornuftigt og fornøjeligt og morsomt og kan give en rigtig god oplevelse, det, det her handler om, og det, det sådan set handler om, er forebyggelse: Hvordan sørger vi for, at forholdene i vores forlystelsesbranche er i orden?
Det er jo blevet et enormt område; man kan ikke deltage i en byfest eller besøge et tivoli eller andet, uden at der er en hoppeborg.
Det er meget, meget fint
alt sammen
Jeg synes, det er godt, at der er alle de her muligheder, og at vi har faste parker, og hvad ved jeg.
Alt det der er godt.
Det, det handler om, er sådan set, hvordan vi sørger for, at de her etablissementer er sikre at komme i, og at man kan få en god oplevelse ud af det.
Hvis jeg skal gå lidt hårdt til værks, kan jeg jo sige, at jeg synes, det er en mangel, at man f.eks., når man selv har været med til at lave en god AMU-uddannelse, hvor kursisterne kan lære at stille telte op, så ikke synes, at den skal bruges.
AMU-centrene tilbyder på det her område rigtig gode uddannelser, som vil være med til at sikre, at der i de virksomheder, der laver et godt produkt og laver et godt arbejde, også er sikkerhed for, at teltene ikke flyver bort.
Men dem vil man så ikke bruge, de kan risikere at blive skviset ud, og risikoen er, at der kommer folk ind, der ingen uddannelse har, og telte af tvivlsom karakter, og at det er folk, der overhovedet ikke har forstand på det, der kommer til at stille telte op i Danmark i fremtiden.
Jeg synes, det er synd, at man ikke kvitterer for det arbejde, der er lavet, og siger: Sådan skal det bare være.
Når det drejer sig om vores forlystelser, kunne jeg godt tænke mig at få at vide, hvis ministeren kan få ordet igen: Hvad er det for nogle uddannelser, folk skal have, f.eks. inden Bakken startede op her?
Hvad er det for nogle uddannelser?
Hvilket indhold er der i dem?
Hvad er det for nogle ting, folk skal igennem?
Jeg tror næppe på, at der i forhold til den bekendtgørelse, der er, er nogen, der kommer til at gennemføre nogen uddannelse.
Er det bare en sidemandsoplæring eller klappen på skulderen, hvor man bare siger: Nu kan du godt tage over her og køre med den maskine de næste 3 måneder?
Altså, jeg ved det ikke.
Jeg har aldrig set et formkrav til indholdet af de uddannelser, som man siger skal være der.
Det synes jeg selvfølgelig er en mangel, og derfor håber jeg også, at udvalgsarbejdet måske kan munde ud i en beretning, der siger, at Uddannelsesudvalget og undervisningsministeren, hvis det er muligt, får lavet en uddannelse, hvor man ligesom siger: Hvad er det for nogle ting, man skal igennem?
Det er utrolig vigtigt, at vi ikke kommer til at stå i en situation som ovre i Tivoli Friheden, hvor der gik en bolt i Cobraen, og så traf man en fatal beslutning, viste det sig, og satte bare en anden bolt i i stedet for at finde ud af: Hvad var fejlen?
Hvad var årsagen til, at det første uheld skete?
Derfor er der behov for, synes jeg, at der bliver strammet op på alle de felter, der er i forhold til det her.
Jeg skal selvfølgelig især takke SF, Radikale Venstre og Enhedslisten for deres støtte til beslutningsforslaget og også for det, der blev sagt om, hvordan vi kan arbejde videre med det.
Jeg har selv en voldsom regelsamling om alle de telte, der er fløjet bort igennem tiden.
Det er der selvfølgelig nogle der holder øje med, og det er jo kun godt.
Spørgsmålet er også, hvem der kommer og godkender dem.
Jeg ved, at de forskellige foreninger allerede har varslet, at de gerne vil komme i deputation og fortælle specifikt om deres område, også Dansk Industri, og det synes jeg er et rigtig godt bidrag til, hvordan vi kommer videre med den sag her, for ingen af os kan jo holde til, at der skal lig på bordet, inden vi endnu en gang skal se på den her sag.
Og der tror jeg det handler om, at vi får en bedre kontrol.
Det er et spørgsmål om godkendelsesproceduren, at man kommer helt ind og ikke bare kigger på, hvor pænt og hvor flot og hvor højt og hvor hurtigt den kan køre, men at man også ser på de vitale dele: Kan de nu holde til at køre fra morgen til aften med tusindvis af gæster?
Det skal vi selvfølgelig finde ud af, og det kan lægfolk ikke finde ud af, det skal vi have eksperter til.
Jeg er også meget enig i de bemærkninger, der faldt om, at de, der har de her forlystelser, også skal have et egenkontrolprogram, der dokumenterer, at man selv har skilt delene ad, kigget på, om stålet kan holde, og sørget for alle de andre forskellige sikkerhedsforanstaltninger, der skal være der, og at man selv har en procedure for det.
Vi skulle nødig ud i, som det er sket i nogle forlystelser, at man sætter ganske unge mennesker under 18 år til at passe forlystelserne, og at man ikke aner noget om, hvordan man skal håndtere det, hvis ulykken er ude.
Jeg er helt med på, at den lille karrusel og den store boomerang kræver forskellige uddannelser for at køre med dem, men vi ved også godt, at man af arbejdsmiljømæssige årsager runderer fra den ene forlystelse til den anden, og derfor tror jeg, det handler om at bygge et koncept op, hvor de her folk får en basal grunduddannelse i nogle af de mest elementære ting i forhold til de forlystelser, der nu findes det pågældende sted.
Der findes jo ikke et AMU-center, hvor man har sådan nogle forlystelser inden døre, som man kan komme og arbejde med, ligesom man kan på alle mulige andre områder.
Derfor kan man blive nødt til at lave det, der kaldes forlagt undervisning ude på stederne og også lave sidemandsoplæring, men det er vigtigt, at man har nogle eksperter på området, der kan give deres erfaring videre.
Det kunne også være et spørgsmål om, at vi fik flere helårsarbejdspladser på det her område.
Noget af det, teltopstilleruddannelsen lægger op til, er, at man selv kan reparere og vedligeholde, og i stedet for at folk går på understøttelse om efteråret og vinteren uden for sæsonen, ja, så kan de måske selv, hvis de får de nødvendige kurser, være med til at vedligeholde forlystelserne og sørge for, at tingene er i orden.
På den måde kan man få rigtig, rigtig mange gode ting, som vi gerne vil have det på alle mulige andre områder, til også at ske inden for forlystelsesbranchen.
Men jeg skal slutte her og takke for de trods alt pæne bemærkninger.
Jeg er godt klar over, at der er en tidsforskydning i forhold til, at ministeren arbejder med en bekendtgørelse og vores forslag er kommet på her – vi kan jo ikke selv vide, præcis hvornår det kommer på – men så må man rykke lidt på tidsfristerne.
Jeg håber, at det bliver en rigtig god sommer i de danske forlystelser, og jeg håber, at der ikke sker nogen ulykker.
Men jeg synes alligevel, der er grund til, at vi kigger på procedurerne og de ting, der hører dertil, f.eks. kontrol, uddannelse og godkendelser.